**Nagovor predsednika Državnega sveta Mitje Bervarja na otvoritvi vrta Semenarne Ljubljana**

(Ptuj, 10. julij 2015)

Spoštovani gospe in gospodje, spoštovani direktor Semenarne Ljubljana gospod Aleš Šabader, spoštovani minister mag. Dejan Židan, spoštovani predsednik Zadružne zveze Slovenije in državni svetnik Peter Vrisk, spoštovani predsednik KGZS g. Cvetko Zupančič, spoštovani župan Mestne občine Ptuj gospod Miran Senčar ( po presoji: predsednica uprave Deželne banke Slovenije gospa Sonja Anadolli, vodja Selekcijsko poskusnega centra Ptuj gospod Darko Vernik), cenjeni strokovni delavci Semenarne Ljubljana, predstavniki širše zainteresirane javnosti, spoštovani uporabniki storitev,

zelo me veseli, da sem se lahko udeležil otvoritve največjega slovenskega vrta, ki je odraz dolgoletnega prizadevnega dela strokovnjakov Semenarne Ljubljana, vodilne semenarske hiše v našem prostoru. Posejane vrtnine, cvetlice in dišavnice, travne mešanice, poljščine, koruza in žita …odražajo vrhunsko znanje podjetja sstoletno tradicijo.

Semenarna Ljubljana je imela pri napredku slovenskega kmetijstva in pridelovanju hrane vseskozi zelo pomembno vlogo. Tako vlogo bo imela tudi v prihodnosti. Kajti napredek kmetijstva in pridelovanja hrane v Sloveniji bosta tudi v prihodnosti v veliki meri odvisnaprav od razvitosti in kvalitete lastnega semenarstva.

Semena so namreč edina valuta, ki nikoli ne izgubi na vrednosti. Zato naj posebej poudarim, da je velikega pomena, da je podjetje Semenarna Ljubljana ostalo v slovenski lasti in dobilo odgovornega lastnika, ki se zaveda vloge in pomena semenarstva v nacionalni ekonomiji in kulturi.

Kmetijstvo ima v naših krajih bogato tradicijo. Mnogo rastlinskih sort je značilnih prav za našo krajino in tu dobro uspevajo. Zato je prav, da ohranjamo, kar je slovensko.Vse kar zraste, zraste iz semena in kot pravi star pregovor - kakršno seme boš sejal, takšno žito boš žel.

V času intenzivne pridelave, ko se velika nadnacionalna podjetja z izpodrivanjem tradicionalnih in avtohtonih sort borijo za prevlado na trgu, smo na potezi tudi potrošniki.

Z odločitvijo za lokalno uveljavljene sorte bomo pomagali preživeti domačim pridelovalcem ter ohranili naravno in kulturno dediščino. Čim prej moramo stopiti ob bok tistim narodom, ki se zavedajo vlogesemen kot »genske banke«in so jo sposobni povezati z drugimi gospodarskimi panogami, kot sta predelovalna industrija in turizem. Tudi to je namreč lahko priložnost za lokalni razvoj in večjo prepoznavnost naše države v globaliziranem svetu.

Spodbujanje domačega semenarstva je pomembno tudi z vidika zagotavljanja prehranske varnosti in zmanjšanja tveganja v pridelavi. Ohranitev avtohtonih sort, ki so prilagojene, da uspevajo v lokalnih pogojih, omogoča ohranjanje samooskrbe in je strateškega pomena.

Spoštovani,

semenarstvuse na Slovenskem obeta svetlejša prihodnost. Posebej razveseljivo je, da se širša strokovna javnost, država in zlasti semenarji vse bolj zavedajo prednosti slovenskih lokalno uveljavljenih sort.

To pa je priložnost za še tesnejše povezovanje znanstveno raziskovalne sfere in gospodarstva, kar lahko država spodbuja in krepi na različne načine. Eden glavnih varuhov avtohtonih in udomačenih sort vrtnin in poljščin podjetje Semenarna Ljubljana. Avtohtoni genetski viri so naša enkratna dediščina, ki jo je treba ohraniti tudi za prihodnje rodove.

Vodstvu in vsem strokovnim delavcem Semenarne Ljubljana čestitam za dosedanji trud in odlično opravljeno delo ter želim veliko poslovnih uspehov v prihodnosti.